Die meeste van die klagtes wat die ombudsman vir langtermynversekering volgens sy onlangse jaarverslag gekry het, het gehandel oor begrafnisdekking – ŉ hele 42%. Verbruikers het hoofsaaklik gekla oor eise wat afgewys is (52,53%) en diens (30,94%). Die meeste klagtes oor diens was oor 3Sixty Life Insurance.
Met so baie skelmstreke en onwettige verkopers is dit belangrik dat jy net ŉ polis uitneem by ŉ organisasie met ŉ goeie reputasie. Vat jou tyd en moenie oorhaastig wees wanneer jy ŉ begrafnispolis uitneem nie.
Indien jy ŉ aansoekvorm moet invul, doen dit self en maak seker dat jy alles lees voordat jy dit teken. Sorg dat al die inligting wat jy gee, korrek is en beskryf familieverhoudings reg sodat daar nie later ŉ dispuut is oor wie gedek word nie.
Indien jy uitgevra word oor jou gesondheid of die gesondheid van die ander familielede wat dekking kry, maak seker dat jy alle relevante inligting korrek weergee. Wanneer jy later eis en die versekeraar stel vas dat jy nie belangrike inligting gegee het nie, kan die versekeraar die polis kanselleer en weier om die eis uit te betaal.
Sorg dat jy ŉ afskrif van die polis of ŉ polisopsomming kry wanneer jou aansoek aanvaar word. Dring daarop aan om die dokument te sien en te lees. Maak seker dat jy alles verstaan en indien nie, vra totdat jy verstaan. Indien van die inligting verkeerd is, sorg dat dit reggestel word. Maak ook seker dat jy tevrede is met die inligting in die polis, soos wie die poliseienaar is.
Jy het ŉ afkoelperiode van 30 dae nadat jy die polis of polisopsomming ontvang om die polis te kanselleer as jy nie tevrede is daarmee nie.